
William S. Bruce an the Scotia's Antarctic Expedition 


A hunner year syne, the Scots National 
Antarctic Expedition o 1902 - 1904 tae 
the Suddron Ocean wis weel unner wey in 
the research ship “Scotia”. The venture wis 
peyed for bi public subscreivin wi maist o the 
siller comin frae the Coats faimly o Paisley, 
kenspeckle makars o shewin threids. Frae the 
ootset it wis controversial. The hinneren o 
the 19t century wis a time that mony expedi¬ 
tions tae the Antarctic wis bein planned. This 
Scots ane wis thocht up an led bi William 
Speirs Bruce, a chiel wi nae sma experience 
in polar exploration an a eydent Scots nation¬ 
alist forbye. The voyage wis a sindry Scots 
venture an it wis sairly contered bi Sir 
Clements Markham, Preses o the Royal Geo¬ 
graphical Society, that spake o ‘mischievous 
rivalry’ atween the Scots expedition an the 
“Discovery” expedi¬ 
tion led bi Robert 
Falcon Scott, that 
haed mair siller an 
mair publicity an 
haed left for the 
Antarctic the year 
afore. Howanever, 
the aims o the Scots 
expedition haed 
naethin tae dae wi 
racin tae be first tae 
the Sooth Pole, or 
tae compete wi ithers in ony ither wey. It wis 
tae cairry oot systematic oceanographic an 
meteorological observations in the Antarctic 
Ocean, an tae dae this in the name o Scot¬ 
land. In Bruce’s ain words, “Science wis the 
talisman o the Expedition, Scotland wis 
emblazoned on its flag.” It wis the Scots 
Saltire that wis proodly set tae flee frae the 
heid o the main-mast. The “Scotia” wis an 
unco bonnie ex-Norwegian whaler, 140 ft 
lang an biggit o wid that wis sheathed in 
greenhert tae hain the hull frae the skaith that 
micht be duin bi pack ice. She wis weel 
hanselt wi a laboratory, guid accommodation 
for the scientists an crew, an wis fitted wi the 
newest kinna engines for dredgin an trawlin. 
The ship, captained bi Thomas Robertson, an 
experienced ice navigator frae Peterheid, left 
Troon in November 1902 an won tae the 
Falkland Isles in Januar 1903 then bore sooth 
athort whit is noo kent as the Scotia Sea, 
aimin tae win tae the unexplored watters o 
the Weddell Sea afore the suddron winter 
taen a haud. Efter passin the Sooth Orkney 
Isles, Scotia cam on tae tichtly packed ice an, 
tae avoid winterin in open pack ice, whaur 


scientific wark wad be gey limitit, the ship 
makit her wey north airly in Mairch tae win¬ 
ter in the Sooth Orkneys. She anchored in a 
muckle bey aff Laurie Isle, that later on wis 
tae be cried “Scotia Bay”, juist afore the ice 
shut aff the entry. Athin days, Scotia wis iced 
in an bid that wey tae November. 

The Sooth Orkneys wis gey near unbekent 
tae scientists afore the visit o the Scotia. 
Howanever, they war tae mak an ideal bit tae 
pass the winter in an mak meteorological 
observations. The Islands sits on the 
mairches o the ice-bund sea, faur tae soothart 
o Cape Horn an its storms. Scotia wis able 
tae bide wi safety athin the polar ice, yet in a 
bit that wis fu o seals, birds an marine life. 
Richt throu the winter in the Sooth Orkneys, 
the expedition maimbers makit a guid num¬ 
mer o scientific 
observations frae 
the Scotia, biggit a 
steive-like hoose on 
land an estaiblisht 
sma meteorological 
an magnetic obser¬ 
vatories. As lang’s 
the watter bid open, 
an whiles e’en throu 
the ice, the scientists 
taen a guid nummer 
o dredge an trawl 
preeins, shawin a rich marine fauna athin the 
bey. 

Efter gittin oot the ice in November an gaun 
north tae re-provision, the expedition sailed 
sooth agane ower kittlie an unchancie watters 
tae come up agin a new ice-bund pairt o the 
Antarctic continent, that wis cried “Coats 
Land” bi Bruce efter the expedition’s spon¬ 
sors. New depth soondins wis taen in the 
Weddell Sea, allouin the eastern pairt o this 
puirly explored sea tae be chairtit for the first 
time. Efter feinishin a full program o scien¬ 
tific observations, the Scotia makit her wey 
oot the Weddell Sea in airly Aprile an set oot 
for Gough Island, 200 mile due sooth o Tris¬ 
tan da Cunha; her gate taen her tae Cape¬ 
town, St. Helena, Ascension Island an the 
Azores, in the hinneren anchorin in the Firth 
o Clyde aff Millport in July 1904. 

The voyage lestit 20 month an covered ower 
23,600 mile. The expedition’s success awned 
muckle tae the character o Bruce hissel for he 
kent that new wark in the unchairtit Suddron 
Ocean wad want new techniques an new 
graith an that wis the wey he haed made 
siccar that Scotia haed cairriet mair oceano¬ 


graphic graith nor ony ither Antarctic ship 
haed duin in the bygane. 

Aroond 150 trawl hauls wis taen bi Scotia at 
depths doon tae 293m, an 48 deeper hauls 
wis gotten at 1,830 tae 4,575m, the ootcome 
bein a collection o Antarctic marine inverte¬ 
brates that for mony a year haed nae maik 
frae ony ither expeditions. Seaflair deposits 
wis chairtit ower a muckle area, an reports 
wis brocht oot on Antarctic birds an mam¬ 
mals. The Scotia expedition won tae ilka ane 
o its aims an added a guid bit tae knawledge 
o the ootline o the Antarctic continent, an tae 
the bathymetry o the Weddell an Scotia Seas. 
Mony o the specimens collectit bi Scotia is 
noo hauden bi the National Museums o Scot¬ 
land in Edinburgh, an includes species o 
Antarctic fish that wis new tae science in 
thae days. 

Back hame, Bruce wisna forgien bi Sir 
Clements for cairryin oot a sindry Scots ex¬ 
pedition an he wisna gien the Polar Medal o 
the Royal Geographical Society that aw Arc¬ 
tic explorers aye haed thair ee on. Insteid, 
Bruce haed his ain medal designed an presen- 
tit tae the scientists an crew. 

In pickin oot his scientific feres, Bruce gaed 
for specific skill, youth an virr. For his crew 
he picked thaim wi experience in polar 
watters. There wis nae brass-bund officers 
haudin tae naval etiquette an routine. Maist o 
the sailors wis experienced Arctic whalers, 
mony o thaim frae Dundee. He peyed parti- 
clar tent tae the weel-bein o his scientists an 
sailors an said he wad like thaim tae see the 
ship as thair university, no as an institution 
for gittin throu exams, but raither as ane 
whaur they cuid study the sindry phenomena 
o Nature, athoot bias an frae Nature itsel. 
Bruce’s memory is honoured tae this day: the 
Bruce Memorial Prize is awardit bi the Royal 
Society o Edinburgh tae scientists at the oot¬ 
set o thair careers for thair kenspeckle contri¬ 
bution tae research in polar regions. 

Scotia haes been follaed bi anither three re¬ 
search vessels proodly cairryin this name an 
noo awned bi the Fisheries Research Services 
that’s an agency o the Scots Executive. 

-ooooooo- 

Owerset intae Scots frae “SCOTIA, The 
Four Research Ships” bi A.D. Hawkins. 

© Crown copyright, translated an reproduced 
wi the permission o FRS Marine Laboratory, 
Aberdeen. ISBN 0 9532838 1 X 

Copies can be gotten frae The Librarian, 
Marine Laboratory, PO Box 101, Victoria Rd 
Aberdeen, AB11 9DB. 

Scotia winters at Sooth Orkneys 1903 






Ae Scots Leid or Twa? 

A E Scots leid or twa? Thon’s a question that haes shawn its heid twa three times in recent 
days. No that lang syne there wis a muckle stushie in the media set aff bi Professor Jones 
o Edinburgh University when he threapit there wis a spoken leid that he cried “Scots” an a 
mair artificial written leid that he cried “Lallans”. Mair recent like, there wis a wee differ 
atween Scots upsteerers anent the official owersettin o a government report intae Scots an 
whither thon Scots shuid reflect mair tae the spoken “Scots” or the literary “Lallans”. 

Last month STW cairried six examples o official Scots registers taen frae ower a span o fower 
hunner year an ane o thaim frae 1496 is shawn here again wi aw the “shared” words highlichtit 
in rid makin allouances for chynges in spellin ower the years :- 

“It is staute and ordanit throw all the realme that al barronis and frehaldris that ar 
of substance put thair eldest sonnis and airis to the sculis fra thai be aucht or nyne 

yeiris of age . And quhat baroune or frehalder of substance that haldis nocht his 

sonne at the sculis as said is haifand na lauchfull essoyne bot failyeis heirin fra 
knawledge may be gottin thairofhe sail pay to the king the soume ofxx pounds. ” 

This shaws a pattern, that’s gey typical oot o the six, o twa thirds o aw the words uised bein 
“shared” words an ae third bein “non-shared”. This proportion o twa tae ane wad seem tae faw 
mair in wi the spoken language we hae the day nor wi the written “Lallans”, e’en efter takin 
intae accoont the fact that awbody aye uises a bigger written vocabular nor they uise when 
speakin, nae maitter whit language is uised. If some screivers o literary Scots, baith prose an 
poetry, sets oot tae deliberately distort this proportion o “shared/non-shared” words tae mak 
thair work leuk mair “Scots”, then this maun be creatin an artificial form o Scots that haes 
never e’er been spoken in the bygane, isna spoken the day an, whit’s mair, isna spoken in ilka- 
day conversation, particlar bi its authors. Frae this pynt o view, it’s nae skoosh tryin tae conter 
Charlie Jones’ consait that “Lallans” is an artificial language. 

Scots language upsteerers can whiles forget that hainin the Scots leid haes naethin tae dae wi 
stoppin Scots frae chyngin. The leid that daesna chynge is a deid ane the likes o Latin. E’en the 
muckle bleck hole o languages, English, chynges ilka day an haes duin sae syne its hamecomin 
an naebody threaps English the day isna richt English cause it’s no the same as it wis a hunner 
year syne. Scots upsteerers can nae mair stop Scots frae bein affected bi the wecht o English 
influence frae the media nor Canute cuid stop the tide frae comin in. Whit they hiv tae dae is 
mak siccar that as mony chynges as possible happens in a sindry Scots kinna wey an tae aye 
keep in mind that whit-e’er Scots chynges intae it’s still aye gaun tae be Scots. The words in 
“pure dead brilliant” is aw shared English words but they’re uised in a sindry Scots wey that 
maks the phrase pure dead brilliant Scots idiom. In this example, “dead” daesna mean “deid” 
an “brilliant” daesna mean “unco bricht”. 

The weird o the Scots language aye lippens on thae 1.5m - 2.5m Scots speakers an Scots writ¬ 
ers haes tae mak some contact wi thaim. We canna dae ocht ither nor stert wi the spoken Scots 
language as it is the day. Writers can add tae the spoken vocabular bi introducin readers gradu¬ 
ally tae some o the mair recent tint words but no at the expense o the shared words for thon 
juist pits Scots intae a strecht-jaicket, denies fowk uiss o aw thae words thair forebeirs wis able 
tae mak fell guid uiss o, an maks the Scots language a guid sicht puirer for it in the hinneren. 


Comatee o Experts 

I T wis Monday 20t Januar the European 
Charter for Regional and Minority Lan¬ 
guages’ Comatee o Experts cam tae Leith tae 
meet wi fore speakers frae aw the main Scots 
language upsteerers an groups at the Victoria 
Quay offices o the Scots Executive. The 
comatee stertit wi invitin fowk tae bring tae 
thair tent ony important pynts they kent o 
then gaed throu a leet o thair ain questions 
speirin fowk for comments. They taen awthin 
in eydently an wrote it aw doon. Neist day 
they met wi the Executive in the form o Dr 
Douglas Andsell. There wis nae ministers or 
MSPs thare at aw ither nor Irene McGuggan 
MSP. It wad seem the guid Dr got a sair time 
o’t frae baith the Comatee an Irene that min- 
dit him o the obligations unner the Charter an 
pyntit oot whaur the Executive wis fawin 
doon on its commitments. A copy o the Co¬ 
matee’s report will gaun oot tae awbody 
concerned afore the hinneren o this year. 

Neist Forgaitherin 

Monday 10 Mairch 2003 
7.30pm tae 9.00pm 
Comatee Room C. 

Brunton Ha, Musselburgh. 


Copyricht 

Copyricht for awt hin screivit in this wittins blat 
bides wi R. Faimie. The Scots Tung Wittins 
can be fotie-copied in hail or in pairt athoot 
limit o nummers an this hauds guid an aw for 
ony pairt o the wittins blat that’s furthset in ony 
ither publication. 

Official Owersets 

T HE recent owersettin o an official report 
intae Scots haes shawn, if nocht else, 
that super-editin bi comatee daesna work an 
ower mony cuiks daes indeed spyle the broth. 
If Scots is ever agane gien anither shot at sic 
an owersettin, noo’s the time tae git a better 
system set up an rinnin. It micht be better if 
aw applicants wis asked tae submit a hail 
completed owerset. Editin cuid weel be lim- 
itit tae checkin the accuracy o meanin in the 
translate, gremmar, punctuation, spellin con¬ 
sistency, mistaks an typos. If the editin co¬ 
matee daesna like the style, sentence struc¬ 
ture, language or spellin system, then they 
shuid pick anither entry. Nae major chynges 
shuid be cairried oot on the document athoot 
the agreement o the original author. Ease o 
access tae the document bi ordinary Scots 
speakers shuid be paramount at aw times. 


Scots Tung WITTINS 
On the wab. 

The Scots Tung Wittins can be vizzied or doon- 
haunnelt an prentit (noo in PDF format forbye) 
frae the wabsteid o:- 

The Scots Speikers Curn, Glesca. 
Wabsteid backin:- 

Http://www.mlove.free-online.co.uk/ 

A hard copy o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 

A Sad Tale Frae Widney! 

Bi W.G. Johnston 

A got a richt doolsome wee story f tell ye 
the day, michty it's as sad aat it still 
brings tears f m' een yet? It maun hae been 
awa back in September last eer fin a teuk up 
e hinmaist o m' tattiies. Noo, for een or twa 
eer past A've been followin a wee ploy aat 
Widney's maist famous gairdenin loon, Geor- 
die Barron, eesed f dae at e Beechgrove 
Gairden, namely f beery a makin o 
new tatties in a tin n then dig them up for yer 
Xmas denner. Twa important things ye hiv f 
waatch, first, mak sheer aat e tatties yer 
gaan f beery dinna hae ony blemishes on 
them n are aa aboot e same size, then second, 
mak sheer ye seal up yer tin ticht so aat nae 
air can get in. Of coorse there is a third n 
maist important thingie aat ye hiv tae min, 
far aboot ye beeriet e tin! Michty, foo fine it 
is f sit doon f yer turkey n stuffm n aa the 
trimmins n yer ain new tatties! Bit nae es 
eer? (Hud on till A dicht m' een). E day afore 
Xmas A lookit oot m' spaad n gid intil m' 
gairden n dug up m' tin box, A can tell ye A 
wis fair lickin m' lips, A cwid see in m' myn's 
ee aat bonnie new tatties on m' plate neist 
day! A gave e tin a bit o' a dicht then wi m' 
knife A stairted t' cut awa e tape aat A hid 
sealed it up wi. Aff cam e lid n e sicht aat 
met m' een n e stink aat hut m' nose jist aboot 
fleered m'? M' bonnie tatties wis aa rotten n 
stinkin! Fit A think hid happened wis es - wi 
aa e rain aat cam doon in October n Novem¬ 
ber e waater table hid cam as far up aat m' tin 
wi tatties, m' bonnie tatties (sob) ended up 
sittin in waater. E waater hid seepit in 
thro we e jints o' m' tin or maybe there hid 
been a wee holie somewey in the tin, jist 
aneuch t' lat e waater in n spile m' Xmas 
denner! Es neist eer A'll beery m' tin on e tap 
o Mossie's hill!! 


M akar's N eu k 

LAST LAUCH 

The Minister said it wad dee, 

The cypress bush I plantit. 

But the bush grew til a tree, 

Naething dauntit. 

Hit’s growin, stark and heich, 

Derk and straucht and sinister, 
Kirkyairdie-like and dreich. 

But whaur’s the Minister? 

Douglas Young (1913 - 1973) 







